Diari Oficial de la Generalitat Valenciana


Sumari del DOGV 9076, del 05-05-2021 (2021/4531)

ACORD de 9 d'abril de 2021, del Consell, sobre el projecte pilot d'elaboració participativa del pressupost de la Generalitat.
-----------------------------------------------------------------------------------------------------------------------------

### Dades del document

Número de DOGV
:   9076

Data del DOGV
:   05-05-2021

Secció del DOGV
:   V. ANUNCIS - C) ALTRES ASSUMPTES

Número del document
:   2021/4531


Data del document
:   09-04-2021

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria de Participació, Transparència, Cooperació i Qualitat Democràtica
    * Conselleria d'Hisenda i Model Econòmic

ACORD de 9 d'abril de 2021, del Consell, sobre el projecte pilot d'elaboració participativa del pressupost de la Generalitat. [2021/4531]  
«La participació ciutadana és el dret que habilita les ciutadanes i els ciutadans a intervenir, de manera individual o col·lectiva, en la definició i l'aplicació de les polítiques públiques i la gestió administrativa a través de processos de consulta, deliberació, decisió, implementació i avaluació. És un dret àmpliament reconegut i que s'ha recollit en normes d'àmbit municipal, autonòmic, estatal i inclús supraestatal. L'Assemblea General de les Nacions Unides va aprovar el 10 de desembre de 1948 la Declaració Universal dels Drets Humans que recollia, per primera vegada, els drets fonamentals de totes les persones els quals s'han de protegir arreu del món. L'article 21.1 de la Declaració garanteix el dret de tota persona a «participar en el govern del seu país, directament o per mitjà de representants lliurement elegits».  
  
Per la seua banda, la Constitució Espanyola insta a impulsar la participació ciutadana en l'article 9.2: «Correspon als poders públics de promoure les condicions per tal que la llibertat i la igualtat de l'individu i dels grups en els quals s'integra siguen reals i efectives; remoure els obstacles que n'impedeixen o en dificulten la seua plenitud i facilitar la participació de tots els ciutadans en la vida política, econòmica, cultural i social»; i també en l'article 23: «1. Els ciutadans tenen el dret a participar en els afers públics, directament o per mitjà de representants lliurement elegits en eleccions periòdiques per sufragi universal. 2. Tenen també el dret d'accedir en condicions d'igualtat a les funcions i als càrrecs públics, amb els requisits que les lleis assenyalen».  
  
L'article 9.4 de l'Estatut d'Autonomia de la Comunitat Valenciana reconeix que «Tots els valencians tenen dret a participar de forma individual, o col·lectiva, en la vida política, econòmica, cultural i social de la Comunitat Valenciana». En la mateixa línia, l'objectiu de la Llei 2/2015, del 2 d'abril, de la Generalitat, de transparència, bon govern i participació ciutadana de la Comunitat Valenciana, és, tal com estableix l'article 1.3: «Promoure i fomentar la participació ciutadana en els assumptes públics, de forma individual o col·lectiva, i regular les relacions de la Generalitat amb la ciutadania i amb organitzacions i entitats de la societat civil de la Comunitat Valenciana». Amb aquest objectiu, i tal com s'estableix en l'article 44.1.b de la mateixa llei, mitjançant aquest acord es dona l'oportunitat a participar de manera real i efectiva en l'elaboració de l'avantprojecte de llei dels pressupostos de la Generalitat per a l'exercici 2022.  
En definitiva, el marc jurídic actual reconeix la participació ciutadana com a un dret fonamental. A conseqüència d'això, s'han succeït multitud d'acords polítics en la mateixa direcció, també en l'àmbit autonòmic valencià.  
Per una banda, l'Acord per un govern valencià de progrés de juny de 2019, a l'eix 5 Qualitat Democràtica i Bon Govern, es reivindica la voluntat d'obrir les portes de l'administració a la ciutadania i fomentar la seua participació en la presa de decisions. Posteriorment, en la declaració institucional sobre els processos participatius de la Generalitat, de 7 de febrer de 2020, el Consell es va comprometre a «dotar la ciutadania de recursos útils i eficients per a la seua participació en els processos de definició de polítiques públiques i de presa de decisions, i engegar progressivament processos participatius en totes les àrees d'acció de la Generalitat». Més recentment, les Corts Valencianes a través de la Resolució de 25 de setembre de 2020, instaren el Consell a «posar en marxa i coordinar de manera transversal els primers pressupostos participatius autonòmics a partir de 2021, desenvolupant-los en les fases d'informació i diagnòstic de la situació, propostes, debat i deliberació col·lectiva i retorn a la ciutadania». Es tracta, doncs, d'uns acords polítics que es comprometen a posar en funcionament diversos procediments participatius que tinguen com a finalitat empoderar la ciutadania.  
  
La modernització tecnològica ha creat nous models de funcionament i organització, fonamentalment a través de la creació de xarxes socials, que permeten una major participació de la ciutadania. Aquestes noves formes de relació social impliquen una nova lògica a la qual governs i administració han de ser especialment sensibles en el moment actual, de manera que hauran de fer un esforç per afavorir un model de gestió adequat a una societat avançada aportant aquest valor afegit a la seua funció de servei públic.  
Entre aquests mecanismes, els pressupostos participatius són una eina capaç d'implicar el conjunt de la societat a millorar el nostre futur de manera col·laborativa. Ara com ara, les experiències participatives com aquesta han tingut un recorregut sobretot en l'àmbit municipal, on moltes localitats valencianes fa anys que estan obrint els comptes públics a la participació dels seus veïns i veïnes. L'aplicació dels pressupostos participatius és, a més, una bona oportunitat per fer ús de les noves tecnologies de la informació i de la comunicació integrant-les definitivament en la presa de decisions polítiques, que passarien a prendre's d'una manera transversal i horitzontal en una part del pressupost de la Generalitat.  
Els pressupostos participatius autonòmics també permeten la vertebració del territori més enllà de la circumscripció electoral a través dels debats col·lectius, del contacte permanent amb el teixit associatiu i de la visualització dels problemes i reptes de la Comunitat Valenciana en el seu conjunt.  
Per tot això, i amb la voluntat de dur endavant aquests compromisos, la Conselleria de Participació, Transparència, Cooperació i Qualitat Democràtica, amb la col·laboració dels diferents departaments, especialment amb la Conselleria d'Hisenda i Model Econòmic, és l'àrea de gestió de la Generalitat competent per a coordinar la posada en marxa del projecte pilot dels primers pressupostos participatius de la Generalitat. L'objectiu és obrir el govern a la ciutadania i garantir una major proximitat a les seues institucions i representants públics.  
  
El punt de partida dels pressupostos participatius és l'acord Alcem-nos per a la recuperació de la Comunitat Valenciana, signat en juliol de 2020 amb els distints agents socials, i en concret el document Alcem-nos Acord Ciutadà. Propostes Ciutadanes, que recollia les demandes de les entitats civils que participaren del procés. La imatge de consens i d'unitat política en moments d'emergència social i econòmica com l'actual està per damunt de les sigles polítiques, tal com es va demostrar durant l'elaboració del pacte. L'administració pública ha de seguir projectant la voluntat política d'acord i ara ho ha de fer amb la posada en marxa del projecte pilot dels pressupostos participatius valencians. És necessari fer una passa endavant per tal de formalitzar una nova aliança que implique la ciutadania.  
  
Quant al procediment per a dur a terme els primers pressupostos de la Generalitat, es realitzarà a través del nou portal de participació ciutadana GVAPARTICIPA, que es configura com una finestra oberta a la ciutadania per al seu accés directe a diferents eines que li permetran participar activament en la presa de decisions de les polítiques públiques.  
  
A través de la funció Pressupostos Participatius de GVAPARTICIPA, la ciutadania podrà decidir a quins projectes prioritaris es destinaran determinades partides del pressupost de la Generalitat per a 2022.  
  
En conseqüència, d'acord amb l'article 28.c de la Llei 5/1983, de la Generalitat, de 30 de desembre, del Consell, a proposta de la consellera de Participació, Transparència, Cooperació i Qualitat Democràtica, i del conseller d'Hisenda i Model Econòmic, el Consell, amb la deliberació prèvia, en la reunió de 9 d'abril de 2021,  
  
  
ACORDA  
  
Primer  
Iniciar el projecte pilot d'elaboració participativa del pressupost de la Generalitat per a l'exercici 2022.  
Per aquest projecte pilot s'estableix una quantia de 223.132.478,00 - destinada al finançament de les propostes ciutadanes, que podran ser a càrrec dels capítols de despesa II, IV i VI del projecte de llei de pressupostos.  
  
Segon  
La Conselleria de Participació, Transparència, Cooperació i Qualitat Democràtica establirà els requisits, terminis i procediment a dur a terme en 2021 sobre el procés de participació ciutadana, el qual constarà de les fases d'informació, presentació de propostes, revisió de viabilitat legal i econòmica de les propostes, fase de suports ciutadans, avaluació, publicació dels imports dels projectes, votació final i publicació dels resultats.  
La Conselleria d'Hisenda i Model Econòmic, en l'ordre per la qual es dicten les normes per a l'elaboració del pressupost de la Generalitat per a l'exercici 2022, establirà les regulacions necessàries relatives al projecte de pressupostos participatius de la Generalitat.  
  
Tercer  
El procediment per a l'elecció i priorització dels projectes es realitzarà a través d'un procés participatiu gestionat a través de la plataforma GVAPARTICIPA. En aquest procés, la ciutadania podrà proposar projectes de la competència de la Generalitat què hauran de ser avaluats i valorats econòmicament per una comissió tècnica formada per personal tècnic i titulars dels òrgans directius o superiors de l'Administració de la Generalitat designats per la Conselleria de Participació, Transparència, Cooperació i Qualitat Democràtica, a proposta de la Presidència i la resta de conselleries.  
Únicament els projectes que complisquen els requisits de l'àmbit objectiu del procés passaran a la fase de votacions. Els projectes més votats, i fins que s'exhaurisca la disponibilitat pressupostària, seran incorporats en el projecte de pressupostos de la Generalitat per a l'exercici 2022 per cada departament competent en els termes que regule l'ordre per la qual es dicten les normes per a l'elaboració del pressupost de la Generalitat per a l'exercici 2022.  
  
Quart  
Les propostes ciutadanes definitives derivades del procés de participació celebrat a l'efecte, i subjecte als requisits establerts anteriorment, s'incorporaran als capítols de despesa del pressupost de l'exercici 2022, fins a exhaurir la disponibilitat pressupostària destinada a la decisió ciutadana.  
  
Cinqué  
La Secretaria Autonòmica de Participació i Transparència és l'òrgan superior encarregat de l'impuls i la coordinació de tots els departaments de la Generalitat en cadascuna de les fases del projecte pilot de pressupostos participatius autonòmics establertes en l'apartat segon.  
  
  
Sisé  
Es constitueix una comissió per a l'organització del projecte pilot d'elaboració dels pressupostos participatius formada per les persones titulars de la Secretaria Autonòmica de Participació i Transparència, de la Secretaria Autonòmica d'Hisenda, de la Direcció General de Participació Ciutadana i de la Direcció General de Pressupostos.  
  
Seté  
Es constitueix una comissió de seguiment formada per les persones titulars de les sotssecretaries dels departaments de l'Administració de la Generalitat, presidida per la persona titular de la Secretaria Autonòmica de Participació i Transparència.»  
  
València, 9 d'abril de 2021  
  
La consellera secretària,  
MÓNICA OLTRA JARQUE